Document ID: 32015D0206

KOMISIJOS ĮGYVENDINIMO SPRENDIMAS (ES) 2015/206
2015 m. vasario 9 d.
dėl „Daimler AG“ našiojo išorės apšvietimo, kuriam naudojami šviesos diodai, patvirtinimo kaip naujoviškos keleivinių automobilių išmetamo CO2 kiekio mažinimo technologijos pagal Europos Parlamento ir Tarybos reglamentą (EB) Nr. 443/2009
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 12 straipsnio 4 dalį,
kadangi:
(1)
2013 m. lapkričio 14 d. gamintojas „Daimler AG“ (pareiškėjas) pateikė našiojo išorės apšvietimo, kuriam naudojami šviesos diodai (LED), patvirtinimo kaip naujoviškos technologijos paraišką. Pagal Komisijos įgyvendinimo reglamento (ES) Nr. 725/2011 (2) 4 straipsnį įvertinta, ar paraiška išsami. Komisija nustatė, kad pradinėje paraiškoje trūksta tam tikros svarbios informacijos, ir paprašė pareiškėjo ją pateikti. Reikiamą informaciją pareiškėjas pateikė 2014 m. gegužės 14 d. Nustatyta, kad paraiška išsami, ir kitą dieną po to, kai buvo oficialiai gauta išsami informacija, t. y. 2014 m. gegužės 15 d., prasidėjo Komisijos atliekamo paraiškos vertinimo laikotarpis;
(2)
paraiška įvertinta pagal Reglamento (EB) Nr. 443/2009 12 straipsnį, Įgyvendinimo reglamentą (ES) Nr. 725/2011 ir naujoviškų technologijų patvirtinimo pagal Reglamentą (EB) Nr. 443/2009 paraiškų rengimo technines gaires (3) (toliau - Techninės gairės);
(3)
paraiška susijusi su našiuoju išorės apšvietimu, kuriam artimosios ir tolimosios šviesos priekiniuose žibintuose, priekiniuose gabaritiniuose žibintuose ir valstybinio numerio ženklo apšvietimo žibintuose naudojami šviesos diodai. Šis technologijų paketas yra panašus į naujoviškas technologijas, kurios patvirtintos kaip ekologinė naujovė Komisijos įgyvendinimo sprendimais 2013/128/ES (4) ir 2014/128/ES (5). Be to, pažymėtina, kad „Daimler AG“ paraiškoje, kaip ir Įgyvendinimo sprendimu 2014/128/ES anksčiau patvirtintoje paraiškoje, remiamasi Techninėse gairėse aprašytu supaprastintu metodu, o Įgyvendinimo sprendimu 2013/128/ES patvirtintoje paraiškoje buvo remtasi išsamiu metodu;
(4)
Komisijos nuomone, iš paraiškoje pateiktos informacijos matyti atitiktis Reglamento (EB) Nr. 443/2009 12 straipsnyje ir Įgyvendinimo reglamento (ES) Nr. 725/2011 2 ir 4 straipsniuose nurodytoms sąlygoms ir kriterijams;
(5)
pareiškėjas įrodė, kad artimosios ir tolimosios šviesos žibintuose, priekiniuose gabaritiniuose žibintuose ir valstybinio numerio ženklo apšvietimo žibintuose LED buvo naudojami ne daugiau kaip 3 % atskaitos metais (2009 m.) užregistruotų naujų keleivinių automobilių. Pareiškėjas šį teiginį pagrindė remdamasis Techninėmis gairėmis, kuriose pateikta Automobilių pramonės tiekėjų asociacijos (CLEPA) „LightSightSAFEty“ ataskaitos santrauka. Pareiškėjas naudojo iš anksto nustatytas funkcijas ir vidutinius duomenis pagal Techninėse gairėse nustatytą supaprastintą metodą;
(6)
pareiškėjas, siekdamas įrodyti, kad našusis išorės apšvietimas, kuriam artimosios ir tolimosios šviesos žibintuose, priekiniuose gabaritiniuose žibintuose ir valstybinio numerio ženklo apšvietimo žibintuose naudojami šviesos diodai, užtikrina galimybę sumažinti išmetamo CO2 kiekį, pagal Techninės gairėse aprašytą supaprastintą metodą kaip bazinę technologiją naudojo halogeninį apšvietimą;
(7)
pareiškėjas pateikė išmetamo CO2 kiekio sumažinimo nustatymo metodiką, kurioje naudojamos formulės, atitinkančios Techninėse gairėse aprašytas supaprastinto metodo formules, taikomas apšvietimo funkcijoms. Atsižvelgiant į tai, kad pareiškėjas pateikė našiojo išorės apšvietimo, kuriam naudojami LED, naujoviškų technologijų paketo paraišką, Komisija mano, kad formules išmetamo CO2 kiekio sumažinimui apskaičiuoti dera pertvarkyti taip, kad pagal jas būtų galima apskaičiuoti bendrą su visu apšvietimo paketu susijusį išmetamo CO2 kiekio sumažėjimą. Todėl tam tikri esminiai sprendimo priede pateiktos metodikos elementai skiriasi nuo Įgyvendinimo sprendimu 2014/128/ES patvirtintos metodikos. Komisija mano, kad pagal bandymo metodiką bus gaunami bandymų rezultatai, kuriuos galima patikrinti, pakartoti ir palyginti ir kad ją taikant galima, remiantis statistiškai labai reikšmingais duomenimis, praktiškai įrodyti, kaip taikant naujovišką technologiją sumažės išmetamo CO2 kiekis, kaip nustatyta Įgyvendinimo reglamento (ES) Nr. 725/2011 6 straipsnyje;
(8)
atsižvelgdama į šias aplinkybes Komisija mano, kad pareiškėjas įrodė, jog išmetamųjų teršalų kiekio sumažėjimas naudojant naujovišką technologiją yra ne mažesnis kaip 1 g CO2/km;
(9)
atliekant Europos Parlamento ir Tarybos reglamente (EB) Nr. 715/2007 (6) ir Komisijos reglamente Nr. 692/2008 (7) nurodytą tipo patvirtinimo atsižvelgiant į išmetamo CO2 kiekį bandymą įjungti išorės apšvietimo prietaisus nereikalaujama, todėl Komisija įsitikinusi, kad aptariamoms apšvietimo funkcijoms standartinis bandymų ciklas netaikomas;
(10)
nagrinėjamų apšvietimo funkcijų aktyvinimas yra privalomas siekiant užtikrinti, kad transporto priemonė būtų naudojama saugiai, todėl tai nepriklauso nuo vairuotojo pasirinkimo. Tuo remdamasi Komisija mano, kad išmetamo CO2 kiekio sumažėjimą lemia gamintojo naudojami LED;
(11)
Komisija nustatė, kad patikros ataskaitą parengė nepriklausoma sertifikuota įstaiga „TÜV NORD Mobilität GmbH & Co. KG“ ir kad ataskaita patvirtinamos paraiškoje išdėstytos išvados;
(12)
atsižvelgdama į šias aplinkybes, Komisija mano, kad nagrinėjamos naujoviškos technologijos pripažinimui neturėtų būti prieštaraujama;
(13)
visi gamintojai, norintys, kad dėl šiuo sprendimu patvirtintos naujoviškos technologijos naudojimo būtų sumažintas jų vidutinis savitasis išmetamo CO2 kiekis siekiant savitosios teršalų išmetimo normos, turėtų pagal Įgyvendinimo reglamento (ES) Nr. 725/2011 11 straipsnio 1 dalį nurodyti šį sprendimą atitinkamų savo transporto priemonių EB tipo patvirtinimo sertifikato paraiškoje;
(14)
turėtų būti nustatytas individualus šiuo sprendimu patvirtintos naujoviškos technologijos kodas, kad atitinkamuose tipo patvirtinimo dokumentuose pagal Europos Parlamento ir Tarybos direktyvos 2007/46/EB (8) I, VIII ir IX priedus būtų galima naudoti bendrąjį ekologinės naujovės kodą;
(15)
Įgyvendinimo reglamento (ES) Nr. 725/2011 10 straipsnio 2 dalyje nurodytas naujoviškos technologijos vertinimo laikotarpis netrukus baigsis. Todėl tikslinga, kad šis sprendimas įsigaliotų kuo anksčiau,
PRIĖMĖ ŠĮ SPRENDIMĄ:
1 straipsnis
1. Našusis išorės apšvietimas, kuriam naudojami šviesos diodai (LED), skirtas naudoti M1 kategorijos transporto priemonėse, pagal Reglamento (EB) Nr. 443/2009 12 straipsnį patvirtinamas kaip naujoviška technologija.
2. Išmetamo CO2 kiekio sumažėjimas, gaunamas naudojant 1 dalyje nurodytą našųjį išorės apšvietimą, kuriam naudojami LED, nustatomas pagal priede pateiktą metodiką.
3. Individualus ekologinės naujovės kodas, kuris turi būti nurodomas tipo patvirtinimo dokumentuose ir naudojamas šiuo sprendimu patvirtintai naujoviškai technologijai žymėti yra „10“.
2 straipsnis
Šis sprendimas įsigalioja septintą dieną po jo paskelbimo Europos Sąjungos oficialiajame leidinyje.
Priimta Briuselyje 2015 m. vasario 9 d.

Labels: 3
7
8
20